Kadirun Yahya

Prof. Dr. H. Saidi Syekh Kadirun Yahya Muhammad Amin Al-Khalidi (lahèr è Pangkalan Brandan, Somatra Ḍâjâ  1917 - sèdhâ è Arco, Ḍepok, Jhâbâ Bârâ' 2001, è omor 84 taon) panèka olama' tasawuf otabâ tokoh Sufi sè kharismatik. Kadirun panèka mursyid Tarèkat Naqsyabandiyah, sala sèttong tarèkat sè palèng rajâ è Inḍonèsia, è ka'ḍimma tarèkat sè èpèmpèn Kadirun akembhâng sanget santa' è ḍâlem bân è lowar naghârâ. Lebbi ḍâri 700 kennengan dhikkèr /langghâr ampon èpaddhek, bân sabbhân taon èbâḍâ'aghi kagiyadhân suluk (i'tikaf, ibâḍâ bân dhikkèr intensif 10 arè) èlaksana'aghi kantos 10 kalè è pan-bârâmpan kennengan, è Inḍonèsia tor Malaysia.

 Carèta Oḍi' 
Syekh Kadirun Yahya panèka sala sèttong olama' tarèkat sè èyangghep anḍi' hasèl ḍâlem agâbung èlmo dhikkèr sarta èlmo pangataowan bân tèknologi modern. Kadirun ampon nolès bânnya' artikel ilmiah, bân ampon dhâddhi presenter bân pembicara è bânnya' forum ilmiah, ka'angghuy maḍâpa' ghâghâsân bân pamèkkèran sè ajhârbhâ'aghi tarèkat ḍâlem istilah ilmiah, sè èsebbhut "Teknologi Metafisika Al-Qur'an". Pamèkkèran, kapribadian, tor cara ḍâ'wâna Kadirun Yahya sè unik bân bhidhâ sareng olama' laènna jhughân ampon bânnya' ètalètè bân ètolès sareng akademisi, panalètè, bân sastrawan, ḍâri Inḍonèsia otabâ ḍâri manca naghârâ.

Kadirun Yahya jhughân anḍi' paratèyan khusus ḍâlem pamolangan. Kadirun maddhek lembaga pamolangan molaè ḍâri TK, SD, SMP, SMA, SMK, kantos parghuruwân tèngghi è Mèḍan. È taon 1956, Kadirun maddhek Akademi Metafisika, sè è taon 1961 aobâ nyamana dhâddhi Universitas Pembangunan Panca Budi. È parghuruwân tèngghi panèka, Kadirun Yahya ampon makembhâng Fakultas Ilmu Rohani sareng Metafisika, ka'angghuy arumusaghi èlmo rohani (aghâma) tor èlmo sains ḍâlem kerangka pamèkkèran ilmiah.

 Riwayât Pamolangan 
Saccara orotan, pamolangan sè ampon èlampa sareng Prof. Dr. H. Saidi Syekh Kadirun Yahya panèka:

 H.I.S (Hollandsche Inlandsche School) satingkat SD, è Tanjung Pura, 1924 - 1931 (tamat).
 MULO-B (Meer Uitgebreid Lager Onderwijs) satingkat SMP, è Mèḍan, taon 1931-1935 (tamat kalabân voorklasse).
 AMS-B (Aglemene Middelbare School), satingkat SMU, è Yogyakarta, taon 1935-1938 (tamat kalabân beasiswa)
 Kuliah Umum Ketabiban taon 1938-1940.

 Sombher